# Guirionéeu ag er Religion/Chapistr 42

| ◄ Ag el larganté. | Hàg un obligation sterd-é rein en alézon ? penaus e teliér er rein ? péh recompance en devou en hani er groei ? | Dalledigueah er ré hum ancoéha ind-memb, eit lezel danné guet ou hériterion.  ► |
I. Me lar é ma ret rein en alézon aveit pedair ræson. Er guetan a gaus d’er péh e zeliet de Zoué. Ean en dès droèd de gommandein d’oh en alézon, a p’en dé mæstr d’hou madeu ; ean er hommand t’oh a dra sur. Mar hou laq de vout pinhuiq é ma a gaus d’er beurerion é ; ne ra d’oh madeu nameit aveit secour er ré gueih, goudé hou pout queméret a nehai er péh e zou requis aveit bihuein, hui hag hou tud, revé hou stad ha condition. Er hourhemén de gârein en nessan, emé Jesus-Chrouist, e zou haval doh en hani e zou de gârein Doué ; quen diæz é enta bout salvet mar manquér a hobér en alézon a pe hellér er gobér, èl mé ma monnèt d’er baraouis hemb cârein Doué.
En hani en dès madeu ér bed-men, emé sant Yehan sellet mad : ne lar quet nehou en hani en dès hilleih a vadeu, pé en hani en dès rai, mæs en hani en dès danné, hag e huél é vrér en ézeuet, penaus é hellér credein en en dès caranté Doué én é galon, mar refus ag er secour ? Caër hou pou quemér résolutioneu vad de bligein de Zoué, d’hobér pénigenneu rust ha calet, de dostat d’er sacremanteu, de larèt de Zoué en er hâret, rah en dra-zé n’en dé nameit un devotion faus ha bigot, mar d’oh cri ha calet doh er peur.
Eil ræson. — Er péh e zeliet de Jesus-Chrouist, ean e assur d’emb penaus é sellou èl groeit dehou é hunan er péh e hrehemb d’en nessan, hag é vehé-ean en distérran peur. Jesus-Chrouist-é enta e secouret pé e gasset é raug, a pe secouret pé a pe laret d’er peur téhein a zal oh. Ar guement-cé é vou contet guet-n-emb ér jugemant. Me mès bet nan, e larou Jesus-Chrouist d’er ré dannet, ha ne hoès chet reit t’ein de zaibrein. Me zou bet nuah, ha ne hoès chet m’en gusquet. Me zou bet clan, ha hui e hoès me lausquet me hunan ; quêrhet, miliguet, d’en tan éternel.
Tairvèd ræson. — Er péh e zeliet d’er peur. Hou prér-é : eit bout peur ha miserabl, hàg ean e vérit bihannoh hou caranté ? Mar e hoès ur yoh madeu, ne hoès chet ind méritet. Doué e helié hou lacat ér bed-men ér vrassan peuranté, ha rein hou tanné d’er peur queih-cé e houlen en alézon étal hou tor. Deustou péh quer peur-é, ean e zou croaidur de Zoué, martezé cârettoh guet-hou eid oh-hui. Jesus-Chrouist en dès-ean prenet querclous èl oh dré er bris ag é Hoaid précius. Hui e hoès sourci ag hou lonnèd, hui e hoès truhé doh ul lon e huélet é souffrein ; hag en istim e hoès ag ur peur queih amezêg, prenet dré hoaid hur Salvér, e zou bihannoh eid en istim e hret ag ul lon brutal.
Ne zispriset quet enta en dud peur, hou predér-ind, hag èl oh é mant bugalé de Zoué. Cheleuet, mem bredér, e lar sant Jacq, Doué en dès choéget er ré peur ; pinhuiq-ind, revé er fé ; hag hériterion de ranteleah en nean. Mar collant en nean ne vou nameit dré ou faut vou, rac hur Salvér e lar eurus er ré peur.
Mæs, tud pinhuiq, hou faut-huie vou ehué mar hum zan ul lod caër a beurerion, rac hui ou pou-ind lausquet én ou misér. Mar dès vinceu bras é misq er ré beur, é misq er ré pinhuiq é huélér hoah brassoh ! Dré er grèd e zeliet hou pout eid ou salvedigueah, hui e zeli mirèt ou dannation dré hou ç’alézoneu.
Pedairvèd ræson. — Er péh e zeliet d’oh hou ç’hunan. Hui e zou pinhuiq, mæs hui e hel donnèt de vout peur. Doué e hellou forh-æz hou lacat de vout peur, ha martezé idan bèr-amzér eid hou punissein ag hou calon cri é quevér er ré peur. Hui e houyou nezé petra-é bout dilezet é creis en dianès. Hui e zou péhour, hui e hoès dobér a visericord en Eutru Doué ; mæs hui e hel bout én gorto a vout juget hemb misericord, ma ne hoès chet a garanté d’oh hou predér.
II. Penaus é teliér gobér en alézon ? Guet joé, a greis er galon, a balamort de Zoué, ha nepas eit bout mèlet nag istimet guet en dud. Reit alézon bras, mar e hoès madeu bras. Ne ret quet hemb quin blanqueu, mar hellet rein péhieu gùen ; na tamigueu bara, mar hellet rein minodeu ha sahadeu grein. Reit liès, rac Doué e ra d’oh-hui bamdé, hag er beurerion en dès perpet dobér. Ma ne hoès chet calz, reit bihan ; ma ne hoès nitra, rantet chervige aral.
Reit en alézon de ol er ré er goulen, e lar Jesus-Chrouist. Gùel-é er rein de uiguênd péré n’er méritant quet, eid er refus de unan hag er mérit. Sant Gregoér e hré en alézon d’en ol. Èl m’en doé un dé loget én é dy Jesus-Chrouist, idan limage un istrangeour, ean en doé cleuet guet-hou er honzeu admirabl-men : Reit ol d’er ré e houlen guet-n-oh, guet eun a refus Jesus-Chrouist ean-memb idan quis ur peur.
Ma n’hellet quet rein d’en ol, reit quêntoh d’hou quérent peur, d’er beurerion ag hou cartér, ag hou quér, ag hou parræs ; reit d’hou meiterion, d’er ré e labour bamdé eid oh. Eid er ré paressus hag e hel labourat, er huellan alézon e hellér rein dehai e vou ou lacat én ul léh mad benac é péhani é veint instruget ha disquet de boéniein. Dessàu bugalé gueih dilezet e zou ag er vrassan alézon rah e fehé bout groeit. Reit en alézon guet hou madeu, rantein er péh hun nès queméret e zou ur restitution ha nepas un alézon. Deliein e hrér cresquein en alézoneu én un amzér a guêrteri.
Un dén péhani en dès gran ha treu erhoalh a dural, ma ne ra quet en alézon én un amzér a guêrteri, aselfin ou gùerhein quirroh d’er bobl e zou én ezeuet, hennéh e vehé un dén dinatur, casseit guet Doué ha guet en dud.
Mæs n’hellan quet rein en alézon, e larehet-hui, rac ne mès nameit er péh e rinquan ha nitra open. Hui el lar, mæs Doué e huél martezé un dra-benac ha calz open en hou tispigneu fol. En dout madeu bras, ha nitra de ziovér e zou un torfæt bras. Ur galon vad en dès perpet un dra benac de rein, e lar sant Léon ; ur galon avaricius n’en dès jamæs nitra. Peur e vér é creis er madeu a pe ne houyér quet hum réglein nag arrest en desirieu diréglet ; ha pinhuiq e vér é creis er beuranté, e lar sant Martin a Brag, a p’hum goutantér ag er stad é péhani en dès hul laqueit en Eutru Doué. Pinhuiq erhoalh-é en hani en dès er requis eit bihuein ha chervige Doué.
III. Péh recompance en devou en alézon ? l° Ér madeu ag er bed-men. Un tassad deur, e lar Jesus-Chrouist, reit ém hanhue ne chomou quet hemb recompance. Er péhèd en dès laqueit de glasq ou bouit mil ha mil fameil, hag en alèzon en dès pinhuiqueit ul lod caër. En hani e ra en alézon ne vanquou jamæs nitra dehou, emé er Spered-Santel ; hag en hani e zispris er peur e gouéhou un dé é misér. Mar dispriset er peur, hou madeu e yei de gol. Dastum un trezol-é, rein en alézon én amzér ag er guêrteri hag én dobér, e laré Tobi d’é vab.
2° Er pardon ag er péhedeu. Prenet er pardon ag hou péhedeu dré hou ç’alézoneu, e laré gùéharal ur profæt d’ur roué bras. En alézon, emé er Spered-Santel, en dès er vertu de bêllat er péhèd èl m’en dès en deur er vertu de lahein en tan, meit neoah ma feahér ehué er péhèd ha ma changér a vuhé. Ma n’hellet quet gobér pénigenneu calet, reit én alézon, e lar Jesus-Chrouist. Reit er péh e chom goudé hou pout queméret er péh e rinquet eit bihuein, hui hag hou tud, ha hui e vou pur.
3° En alézon groeit èl ma faut e vérit d’emb ur marhue santel hag er baraouis. Ah ! e laré Tobi d’é vab, nag a gonfiance en dès é monnèt dirac Doué en hani en dès reit en alézon ! Naren, me mab, en alézon ne lausquou quet hou ç’inean de gouéh én ihuern. Ne mès chet jamæs gùélet, emé sant Jérôm, un dén e ré alézon doh en dout ur marhue maleurus.
Nag é vehé er peur un torfætour, ur multrér, en alézon reit a balamort de Zoué en dès perpet é vérit.
Achihuamb én ul larèt, guet sant Yehan Chrysostôm, penaus hemb er beurerion ne vehet jamæs salvet. Mar sàuant én tu guet-n-emb ér jugemant, hur salvedigueah e zou assuret ; mar bent énep t’emb, é omb sur avout condannet. Un dé hui e houlennou misericord guet er ré ma refuset dehai secour hinihue. Groeit un implé mad enta, tré ma hellet, ag er madeu péré e hellou bout quer pourfitabl d’oh nezé.
Quement peur e zou e hel hou lacat de vout pinhuiq aveid un éternité. A pe ret en alézon dehou, ne ret dehou nameit er péh e zeliet de Zoué, de Jesus-Chrouist ha d’hou prér. A pe refusér en alézon dehou én é ezeuet, hui e zalh guet-n-oh er péh e zou deliet dehou, hui e za de vout é vultrér, emé sant Augustin ; ha hui e hra gueu doh-oh hou ç’hunan, rac, emé er Spered-Santel, ur galon calet n’en devou quet ur fin vad.
1° Jamæs ne zisprisein er beurerion nag é vehent-ind couéhet ér stad-cé dré ou faut. — 2° M’ou secourou revé me moyand, guet joé, abalamort de Zoué hag hemb orgueil. O Jesus ! laqueit ém halon ur garanté tinér doh er beurerion, péré e zou hou mampreu é souffrance, ha reit-t’ein er græce de brenein er pardon a me féhedeu dré me alézoneu.